《再次洪上人云巢韵》
宋代·洪刍

黄子厌喧求避俗，直上孤峰结茅屋。欲期汗漫游九垓，俯视尘寰战蛮触。

小山招隐唤不回，旧时从事有边幅。不能投笔学文鸳，底用决科似张鷟。

自赋云巢自高唱，手握灵蛇嗤鱼目。由来江夏多可人，蓝田片片生美玉。

要须青山顶上行，去伴白云檐下宿。西湖窟穴对华榱，肯把兰亭比金谷。

作者简介：宋洪州南昌人，字驹父。洪朋弟。哲宗绍圣元年进士。放意江湖，不求闻达。徽宗崇宁中坐元符上书邪等，降官监汀州酒税，入党籍。钦宗靖康中为谏议大夫。汴京失守，坐为金人括财，流沙门岛卒。有《老圃集》、《香谱》。